Document ID: 32005D0818

ODLOČBA KOMISIJE
z dne 21. novembra 2005
o pooblastitvi Republike Madžarske, da uporabi določene približne ocene za izračun osnove za lastna sredstva iz naslova DDV
(notificirana pod dokumentarno številko K(2005) 4427)
(Besedilo v madžarskem jeziku je edino verodostojno)
(2005/818/ES, Euratom)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o ustanovitvi Evropske skupnosti za atomsko energijo,
ob upoštevanju Uredbe Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (1), in zlasti člena 13 Uredbe,
ob upoštevanju naslednjega:
(1)
V skladu s členom 28(3) Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero (2), v nadaljnjem besedilu „Šesta direktiva“, lahko države članice še naprej oproščajo ali obdavčujejo nekatere transakcije. Te transakcije je treba upoštevati pri določitvi osnove za sredstva iz naslova DDV.
(2)
Za izvajanje določb člena 28(3) Šeste direktive se v skladu z odstavkom 1(c) oddelka 7 (Obdavčenje) Priloge X k Aktu o pristopu Republike Madžarske k Evropskim skupnostim (3) Republika Madžarska pooblasti, da oprosti nekatere transakcije iz Priloge F k Šesti direktivi.
(3)
Republika Madžarska ne more natančno izračunati osnove za lastna sredstva iz naslova DDV za transakcije iz točke 17 Priloge F k Šesti direktivi. Takšen izračun lahko privede do neupravičenih upravnih stroškov glede na učinek teh transakcij na skupno osnovo za sredstva iz naslova DDV v Republiki Madžarski. Republika Madžarska lahko izvede izračun na podlagi približnih ocen za to kategorijo transakcij iz Priloge F k Šesti direktivi. V skladu z drugo alineo člena 6(3) Uredbe (EGS, Euratom) št. 1553/89 je zato treba Republiko Madžarsko pooblastiti, da izračuna osnovo za DDV na podlagi približnih ocen.
(4)
Svetovalni odbor za lastna sredstva je odobril poročilo, ki vsebuje mnenja njegovih članov o tej odločbi -
SPREJELA NASLEDNJO ODLOČBO:
Člen 1
Za namene izračuna osnove za lastna sredstva iz naslova DDV se od 1. maja 2004 Republika Madžarska pooblasti, da uporabi približne ocene za naslednjo kategorijo transakcij iz Priloge F k Šesti direktivi:
1.
Prevoz potnikov (točka 17 Priloge F).
Člen 2
Ta odločba je naslovljena na Republiko Madžarsko.
V Bruslju, 21. novembra 2005

Labels: 8
2
15
18